**Hamlets pappa er et spøkelse
Barneteatret Vårt 2017**

**Lærerveiledning**

Skolemateriellet består av denne lærerveiledning og et elevmateriell som kopieres og deles ut til elevene til bruk i etterarbeidet.

I stikkordsform er strukturen slik (med forslag til tidsbruk):

* Forarbeid:
Samtale med elevene om hvordan det er å gå i teatret – ca. 15 min.
* Etterarbeid (NB! Elevene får i oppgave å ta med egen leke til timen):
Samtale om teaterforestillingen - ca. 15 min.
Samtale om tematikken i forestillingen - ca. 15 min.
Elevmateriell: Lek en historie! (med eller uten manus) - ca. 15 min. eller gjerne mer.
(Vurder ev. å bytte om på rekkefølgen i etterarbeidet)

**FORARBEID:**

Vi verdsetter at eleven ikke vet. At de er et blankt ark!
Derfor har vi ikke laget et forarbeid om selve stykket, men en kort forberedelse på hva selve opplevelsen av å gå i teatret kan innebære (noen ganger er det fint at elevene vet - denne gangen mener vi at det er fint at de kommer med et åpent sinn).

Å gå i teatret er kanskje nytt for noen. Snakk med elevene om:

* Hvordan det er å gå i teatret? Hvor er det, hva gjør vi når vi kommer ditt - rent praktisk.
* Hvordan er det å være publikum? Hva er forskjellen på å gå i teatret og å gå på kino?

Til læreren: om status i rommet.
Det er viktig at publikum har lik forutsetning. Ivareta den spesielle unike opplevelsen det er å være i teatret: publikum er også en del av forestillingen. Å være et godt publikum er å ha fokus på det som skjer på scenen og respondere. Det er lov å le, gråte, være forundret ….

Som lærer under en teaterforestilling er det beste du kan gjøre å være en tilstedeværende publikummer; et godt eksempel. Å hysje på elever tar som oftest mer fokus fra det som skjer på scenen enn det elever som bråker gjør. Ved å gripe inn i interaksjonen mellom scene og sal brytes også den etablerte statusen i teatret der skuespillerne har kontroll over rommet.

Avklar derfor på forhånd med elevene hva som er å være en god publikummer på en positiv måte. La det være elevenes ansvar å selv være gode publikummere. Hvis noen forstyrrer så mye at det går ut over forestillingen må de heller forlate salen (og da trengs det hjelp fra deg som lærer).

**ETTERARBEID:**

* Elevene får i oppgave å ta med sin egen lekefigur/bamse/dukke eller lignende til timen når opplegget gjennomføres.
* Kopier opp arket (i farge) med elevmateriell og del ut på timen.

Vi håper at du skal kunne bruke dette opplegget til å bli inspirert til å tenke i nye baner og finne mulighet til videre arbeid. Finn din egen måte å ta i bruk materialet på. Bruk det gjerne som inspirasjon i andre sammenhenger. Opplegget er tenkt å skape gode dialoger basert på barnas egne refleksjoner.

**Samtale om forestillingen**

Samtalen åpnes best med å stille spørsmål som oppsummerer det dere har sett. Slik dannes en oppsummering om fakta, før dere snakker mer subjektivt om elevenes vurderinger av forestillingen. Slik unngår du også at samtalen får dreiepunkt om hva elevene «synes» om forestillingen; det kan fort bli en subjektivt styrt samtale der noen oppfatninger blir «riktige» og andre dermed blir satt i et lys som «feil». Det finnes like mange opplevelser som det finnes elever – kanskje flere! Det er viktig at alle blir tatt på alvor.

Her er noen spørsmål som oppsummerer og danner grunnlag for en objektiv felles forståelse av hva dere har sett. La hver og en stille tenke etter og be siden klassen forsøke å finne så mange ulike svar på spørsmålet som mulig.

* *Når begynte forestillingen, syns du?*

(Når dere snakket om at dere skulle gå i teatret? Når dere gikk fra skolen? Når dere kom til teatret? m.m. ……)

* *Når sluttet forestillingen, syns du?*

(Når lyset ble slått av? Når applausen startet? Når applausen sluttet? Når dere gikk hjem? Eller varte det lenge etterpå i tankene til alle som var der? m.m. ….)

* *Hva inneholdt forestillingen?*(Skuespillere, bevegelse, tale, tekst, lyd, lys, musikk, maske/sminke, kostyme, scenografi, rekvisitter, m.m. …)

**Samtale om tematikken i forestillingen**

Elevenes egne opplevelser og tanker om forestillingen er alle like viktige – og riktige. Her finnes ingen fasit. Åpne spørsmål som kan brukes i samtalen – gjør gjerne et utvalg som passer deg og klassen:

Hva tenker du om godt og vondt?:

* Bør du være snill mot de andre? Hvorfor/hvorfor ikke?
* Bør du alltid gjøre som foreldrene dine sier? Hvorfor/hvorfor ikke?
* Bør du fortelle alt? Hvorfor/hvorfor ikke?
* Kan du alltid gjøre det du vil? Hvorfor/hvorfor ikke?
* Bør du hjelpe andre? Hvorfor/hvorfor ikke?

Hva tenker du om livet?:

* Hvordan kan du bli lykkelig?
* Kommer du til å bli en vinner? Hvorfor/hvorfor ikke?
* Hvorfor er livet så hardt?
* Hvorfor er menneskene til?
* Hvorfor lever vi?
* Hvorfor dør vi?

Hva tenker du om følelser?:

* Hvordan vet du at foreldrene dine er glad i deg?
* Er du sjalu på søsknene dine? Hvorfor/hvorfor ikke?
* Hvorfor krangler du med dem du liker?
* Er det fint å være forelsket? Hvorfor/hvorfor ikke?
* Er det best å være alene, eller sammen med venner? Hvorfor?
* Er du redd for å prate alene foran klassen?

***Det viktigste med teater er å skape kontakt - slik at du selv spinner videre – setter sammen dine egne tanker og historier på nye måter.***

**Kommentarer og forklaringer til elevmateriellet «Lek en historie»:**

Bestem gjerne på forhånd hvilken av oppgavene dere bruker. Hvis begge oppgavene brukes, eller elevene selv kan velge er det viktig å forklare begge variantene. Bestem også hvor lenge leken skal vare.

For begge gjelder noen grunnleggende kjøreregler:

* Alt er lov, bare fantasien setter grenser (så lenge Kardemommebyloven følges). Det finnes ingen fasit.
* «Aksepter bud». Si ja!: Bygg videre på det de andre gjør.
* Inkluder, la alle få like god plass/tid.

Med manus

Les manus: læreren vurderer om klassen leser sammen to og to, eller i etablerte grupper på tre til gruppearbeidet (da vil kun to av elevene få lese tekst), eller om det leses høyt i felleskap i klassen. Læreren kan også lese teksten for klassen (i så fall kan du godt leke med rollekarakterene: Ulike nyanser i stemmebruken og posisjon - kan være en liten justering fra to ulike sider - er med å levendegjøre teksten).

Etter at teksten er lest fortsetter historien i elevgruppene: elevene selv styrer handlingen gjennom lekefigurene. Det er ikke noe mål at historien skal bli «ferdig» eller ha noen rød tråd. Det som skjer – skjer; det er prosessen som er det viktigste. Prosessen åpner opp for elevenes egne erfaringer og refleksjoner. Kanskje kan det også være fint å ha tid til en samtale etter leken, eller vurdere å bytte om på rekkefølgen slik at leken kommer først og samtalene om forestilling og tematikk kommer etterpå (det kommer an på hvor lenge siden det er at dere har sett forestillingen; hvis den er fersk i minnet vil det være lettere).

Uten manus

Prosessen her er den samme, men snakk med elevene om hvordan de kan finne fram til en utgangssituasjon for leken. Ikke om mulige løsninger – for de må elevene finne selv på gruppe – men om hvilke rammefaktorer som kan være utgangspunktet for å lage en god historie. For eksempel:

* At noe uventet skjer
* At noen har et problem som må løses
* At noen er uenige

**MERK!**Dersom du vet at det er elever i klassen som nettopp har mistet noen i sin nære krets, eller på annen måte har opplevelser som er sorgrelaterte, kan det være fint å være forberedt på å møte dem. Mange skoler har egne beredskapsplaner for sorgarbeid. Her er i tillegg noen linker til websider om barn og sorgarbeid:

<http://nhi.no/foreldre-og-barn/barn/livsstil/foreldre-dor-la-barnet-delta-2872.html>

<http://www.webpsykologen.no/artikler/komme-seg-videre-etter-sorg/>

<https://psykologisk.no/sp/2016/06/e9/>

<https://psykologisk.no/2016/06/hva-skjer-med-barn-hvis-en-forelder-dor/>